100 semestrit Tartu Ülikoolis
Teenetemärk "100 semestrit Tartu Ülikoolis" on teenetemärk, millega ülikooli rektor tunnustab töötajaid, kes on olnud Tartu Ülikooliga seotud kokku vähemalt 50 aastat, s.o 100 õppesemestrit. Ülikooliga seotud aja hulka loetakse aega, mil isik on olnud Tartu Ülikooli üliõpilane, töötaja, arst-resident, intern ja aspirant. Teenetemärk on asutatud 2019. aastal. Teenetemärk „100 semestrit Tartu Ülikoolis“ on hõbedast ümmargune rinnamärk. Märgi keskne kujunduselement on ülikooli peahoone portikus, mida kujutatakse tasapinnast kõrgemate omavahel lõikuvate joontega, järgides rektori ametiketi keskelemendi lahendust. Portikuse taustaks on justkui pintsliga tõmmatud täht C, mis tähistab Rooma numbrina arvu 100. Märgil on ladinakeelne tekst centum semestria in Universitate Tartuensi.